വിക്രാന്ത് കടല് പരീക്ഷണം ആരംഭിച്ചു കൊച്ചി: വിമാനവാഹിനി കപ്പല് വിക്രാന്ത് സീ ട്രയല്സ് കടല് പരീക്ഷണം ആരംഭിച്ചു. നാവികസേനയുടെ ഭാഗമാകുന്നതിനു മുന്നോടിയായി നടത്തുന്ന കടല് പരീക്ഷണം ഇന്നലെയാണു തുടങ്ങിയത്. പരീക്ഷണത്തില് കപ്പലിന്റെ കാര്യക്ഷമതയാണു മുഖ്യമായി പരിശോധിക്കുക. കടല് പരീക്ഷണയാത്രയ്ക്കിടെ, കപ്പലിന്റെ മൊത്തത്തിലുള്ള പ്രകടനം, ഹള്, പ്രധാന പ്ര?പ്പല്ഷന്, പി.ജി.ഡി. പവര് ജനറേഷന് ആന്ഡ് ഡിസ്ട്രിബ്യൂഷന് സഹായ ഉപകരണങ്ങള് എന്നിവയുടെ പ്രവര്ത്തനം സൂക്ഷ്മമായി നിരീക്ഷിക്കും.നവംബര് 20 ന് ബേസിന് ട്രയല്സിന്റെ ഭാഗമായി കപ്പലിന്റെ പ്ര?പ്പല്ഷന്, പവര് ജനറേഷന് ഉപകരണങ്ങള്,സിസ്റ്റങ്ങള് എന്നിവയുടെ കാര്യക്ഷമത തുറമുഖത്ത് പരീക്ഷിച്ചിരുന്നു. പ്രതിരോധ മന്ത്രി രാജ്നാഥ് സിങ് ജൂണ് 21 ന് കപ്പല് സന്ദര്ശിച്ച് കപ്പലിന്റെ നിര്മ്മാണ പുരോഗതി അവലോകനം ചെയ്തിരുന്നു. നാവികസേനയുടെ ഡയറക്ടറേറ്റ് ഓഫ് നേവല് ഡിസൈന് ആണ് കപ്പലിന്റെ രൂപകല്പ്പന ചെയ്തത്. പൊതുമേഖലാ കപ്പല്ശാലയായ കൊച്ചിന് ഷിപ്പ് യാര്ഡ് ലിമിറ്റഡില് 76 ശതമാനത്തിലധികം തദ്ദേശീയമായി നിര്മിക്കുന്ന ഇന്ത്യയുടെ പ്രഥമ വിമാനവാഹിനി കപ്പലാണ് വിക്രാന്ത്. 262 മീറ്റര് നീളവും 62 മീറ്റര് വീതിയും, സൂപ്പര് സ്ട്രക്ചര് ഉള്പ്പെടെ 59 മീറ്റര് ഉയരവും ഉണ്ട്. സൂപ്പര് സ്ട്രക്ചറില് അഞ്ചെണ്ണം ഉള്പ്പെടെ ആകെ 14 ഡെക്കുകളിലായി 2,300 കംപാര്ട്ട്മെന്റുകളുമാണുള്ളത്. 1700 ഓളം വരുന്ന ക്രൂവിനായി രൂപകല്പ്പന ചെയ്ത കപ്പലില് വനിതാ ഓഫീസര്മാര്ക്ക് വേണ്ടി പ്രത്യേക ക്യാബിനുകളും ഉള്പ്പെടുത്തിയിട്ടുണ്ട്. യന്ത്രസാമഗ്രികള്, കപ്പല് നാവിഗേഷന് എന്നിവയ്ക്കായി വളരെ ഉയര്ന്ന നിലവാരമുള്ള യന്ത്രവല്കൃത സാങ്കേതിക വിദ്യ ഉപയോഗിച്ചാണ് കപ്പലിന്റെ രൂപകല്പ്പന. ഒരേ സമയം ഹെലികോപ്റ്ററുകളെയും, ഫൈറ്റര് വിമനങ്ങളെയും വഹിക്കാന് കഴിയുന്ന വിക്രാന്തിന് 28 മൈല് വേഗവും 18 മൈല് ക്രൂയിസിങ് വേഗവും 7,500 മൈല് ദൂരം പോകുവാനുള്ള ശേഷിയും ഉണ്ട്. കോവിഡിന്റെ രണ്ടാം തരംഗത്തെ ത്തുടര്ന്ന് കടല് പരീക്ഷണങ്ങള് ആരംഭിക്കുന്നതിന് കാലതാമസം നേരിട്ടിരുന്നു.